Mesterházy Mónika

Polonius

Soha ne végezz el semmit, amit más is elvégezhet.  
Ha valamiért mégis az a legegyszerűbb, titkold el.  
Ha segítened kell, fogd föl penitenciaként, ne éld bele magad,  
töltsd el az elvárható minimális időt, közben foglald el  
magad a telefonoddal, és azonnal lépj le, amint lehet.  
Ha nem nagyon necces, lépj le korábban. Közben,  
előtte és utána sajnálhatod magad, ez opcionális.  
Fő, hogy legyél tele magabiztos önbizalommal,  
hiszen okosabb vagy másoknál. Mindig tudd,  
hogy vannak fontosabb saját dolgaid, és soha  
ne gondolj arra, hogy váratlan rossz helyzetekben  
ezzel más is így van. A te dolgaid előrébb valók.  
Mindig tudd, kik az adott ügy iránt elhivatott emberek.  
Teremts számukra olyan helyzetet, hogy muszáj legyen  
kitalálniuk, hogyan oldják meg. Az ilyen embert  
nyilvánvalóan utálni fogod, és kicsit lenézed,  
de ne éreztesd vele, mert nem taktikus.  
Légy elérhetetlen. Soha ne adj írásba olyasmit,  
amit nem tudsz, nem akarsz vagy elmulasztottál  
megcsinálni. Ne kérj elnézést. Más is hibázik:  
emberek vagyunk.